text:
STATÛT de SOCIETÂT FILOLOGJICHE FURLANE
Fat bon de Assemblee Straordenarie dai Socis ai 7 di Març dal 2021
ART. 1 - Deniominazion
La “Societât Filologjiche Furlane Graziadio Isaia Ascoli A.P.S.”, fondade a Gurize ai 23 di Novembar dal 1919, stabilide in Ent Morâl cun R.D. ai 7 di Avost dal 1936, iscrite tal regjistri des personis juridichis de Prefeture di Udin al nr. 419 dai 17 di Fevrâr dal 2006, e promôf e e tutele la lenghe, la culture e la identitât dal Friûl.
E je costituide tal rispiet des normis dal codiç civîl, dal decret legjislatîf n. 117/2017 e des altris normis in materie, cjapant la forme di associazion ricognossude, cence direzion partitiche ni ben politiche.
ART. 2 - Sede
La Societât Filologjiche Furlane e à la sô sede tal Palaç Mantica a Udin, in vie Manin n. 18.
In Italie e tal forest a puedin jessi viertis sedis de Societât Filologjiche Furlane, che a dipendin dai orghins diretîfs de stesse.
ART. 3 - Ativitâts di interès gjenerâl
La Societât Filologjiche Furlane e esercite in vie esclusive o principâl ativitâts di interès gjenerâl, come ch’al dîs l’art. 5 dal Codiç dal Tierç Setôr par conseguî, cence fins di vuadagn, finalitâts civichis, solidaristichis e di utilitât sociâl. In particolâr a fasin part dal ogjet sociâl chestis ativitâts:
I. educazion, istruzion e formazion professionâl, daûr de leç 28 Març 2003, n. 53, e lis modificazions seguitivis, e ancje lis ativitâts culturâls di interès sociâl cun finalitât educative;
II. intervents di tutele e valorizazion dal patrimoni culturâl e dal paisaç, daûr dal decret legjislatîf 22 Zenâr 2004, n. 42, e modificazions seguitivis;
III. formazion universitarie e post-universitarie;
IV. ricercje sientifiche di particolâr interès sociâl;
V. organizazion e gjestion di ativitâts culturâls, artistichis o ricreativis di interès sociâl, cjapant dentri ativitâts, ancje editoriâls, di promozion e difusion de culture e de pratiche dal volontariât e des ativitâts di interès gjenerâl citadis ta chest articul;
VI. organizazion e gjestion di ativitâts turistichis di interès sociâl, culturâl o religjôs;
VII. formazion extra-scuelastiche, finalizade ae prevenzion de dispersion scuelastiche e al sucès scuelastic e formatîf, ae prevenzion dal bulisim e al impediment de mancjance educative.
ART. 4 - Ativitâts prevalentis
Lis ativitâts di interès gjenerâl a vegnin metudis in vore e prudeladis de Societât Filologjiche Furlane a pro dai siei associâts, dai lôr familiârs o di altris personis, fasint stât in mût prevalent su la ativitât di volontariât dai siei associâts o des personis iscritis ai ents associâts cu la mediazion de lenghe, de culture e de identitât dal Friûl - midiant:
1. la tutele e la valorizazion de componente lenghistiche e culturâl furlane;
2. il studi, la ricercje, la cognossince e la cussience dai problemis culturâi dal Friûl tal ambit de lenghe, de filologjie, de leteradure, dal insegnament, de formazion culturâl e professionâl, de storie, de art, de musiche e dal spetacul, des arts e des tradizions popolârs;
3. il studi, la conservazion, il restaur e la valorizazion dai bens culturâi, mobii o imobii, materiâi o imateriâi, che a presentin interès lenghistic, architetonic, artistic, storic, archeologjic, etnografic, museâl, sientific, bibliografic e archivistic, ambientâl e dal paisaç, ancje par une lôr fruibilitât de bande dal public;
4. la promozion de lenghe e de culture furlane tra lis comunitâts regjonâls imigradis di pôc, cun chê di semplificâ la inclusion e la partecipazion tal ambit de vite de comunitât;
5. la valorizazion de lenghe, de culture e de identitât furlane tra i coregjonâi tal forest, cun chê di rinfuarçâ i leams cu la tiere di divignince;
6. la promozion des lenghis e des culturis minoritariis.
Cun di plui la Societât Filologjiche Furlane, tant che centri di ricercje e di competencis su la lenghe e la culture furlane:
1. e progjete, e programe e e cure cors e seminaris di formazion e inzornament culturâl e professionâl tal ambit de istruzion, de lenghe, de filologjie, de leteradure, de didatiche, de storie, des arts, des tradizions popolârs, dal ambient e dal teritori e in gjenerâl de culture furlane pal personâl, docent o no docent, des scuelis di cualsisei ordin o grât, pal personâl di ents e associazions e di ducj chei che a palesin interès par imparâ o aprofondî la cognossince de lenghe e de culture furlane;
2. e progjete, e programe e e promôf il studi, la ricercje, la conservazion, il restaur e la valorizazion dai bens culturâi materiâi e imateriâi;
3. e gjestìs, favorint la plui grande fruibilitât ae coletivitât, i siei bens culturâi imobii o mobii, ancje imateriâi e chei di altris sogjets furnint colaborazions o servizis ancje a ents e istituzions che a lavorin tal setôr;
4. e promôf e e gjestìs, favorint la plui grande fruibilitât ae coletivitât, la sô biblioteche sociâl, biblioteche specialistiche di conservazion e valorizazion di materiâi su la lenghe e culture furlane e des altris minorancis lenghistichis regjonâls e nazionâls;
5. e promôf, e colabore e e partecipe a progjets, iniziativis e ativitâts di ricercje sientifiche in colaborazion cun istituzions nazionâls e internazionâls;
6. e publiche oparis periodichis, no periodichis e multimediâls, a caratar sientific, divulgatîf, popolâr e scuelastic;
7. e destine borsis di studi, bants di concors, e promôf cunvignis, congrès, viaçs di studi e cors culturâi;
8. e favorìs lis colaborazions cun ents, associazions o circui culturâi, prolocos, grups folcloristics, musicâi, corâi, teatrâi, filodramatics.
ART. 5 - Ativitâts no prevalentis
Par conseguî lis finalitâts sociâls, segnadis tai articui chi parsore, la Societât Filologjiche Furlane e podarà puartâ indenant, in mût ni esclusîf ni prevalent, ancje ativitâts diferentis di chês previodudis dai articui 3 e 4 di chest Statût e tal câs diferentis di chês dal art. 5 dal decret legjislatîf n. 117/2017. A son pussibilis ancje ativitâts comerciâls che a concorin a la formazion dal patrimoni sociâl, se permetudis dal at costitutîf e di chest Statût e se a son secondariis e strumentâls rispiet a lis ativitâts di interès gjenerâl; chest daûr criteris e limits cumò definîts cun decret dal Ministri dal Lavôr e des Politichis Sociâls, in acuardi cul Ministri de Economie e des Financis, di fâ bogns daûr dal articul 17, come 3, de leç 23 di Avost dal 1988, n. 400, sintude la Cabine di regjie daûr dal articul 97, come ancje normis eventuâl, seguitivis, integrativis e modificativis, tignint cont dal complès des risorsis, ancje volontariis e gratuitis, impleadis tes ativitâts di interès gjenerâl.
Al è assolutamentri impruibît di dâ fûr tra socis, lavoradôrs e colaboradôrs, aministradôrs e altris components dai orghins sociâi ancje in câs di recès o di ogni altre ipotesi di conclusion individuâl dal rapuart associatîf, ancje in vie indirete, profits o rescj di gjestion, e ancje fonts, risiervis o capitâls cun cualsisei denominazion dilunc la vite de Associazion, fûr che la destinazion o distribuzion no sedin imponudis de leç.
ART. 6 - Categoriis
La Societât Filologjiche si compon di:
1) socis ordenaris;
2) socis benemerits.
Cualsisei sogjet al pues assumi la cualifiche di soci cence nissune discriminazion par condizion economiche o di altre nature.
La adesion ae Filologjiche e je a timp indeterminât e no pues jessi fate par un timp determinât.
La cualifiche di soci ordenari si oten, daûr domande dal interessât, cul versament de cuote e la condivision des finalitâts sociâls, comprendût ancje l’impegn al rispiet dal Statût e dai regolaments e sucessive aprovazion dal President o di un Vicepresident. Un eventuâl dinei al varà di jessi mutivât par oblic.
La cuote di associazion e je fissade di an in an dal Ufici di Presidence.
A vegnin nomenâts benemerits dal Consei Diretîf e iscrits tal regjistri di pueste i socis che si son segnalâts par oparis di alte culture, o ben par une costante e lungje ativitât inte Associazion, par donazions o par un jutori straordenari a pro ce Societât Filologjiche Furlane.
La cualifiche di soci no da dirit a nissun privileç o limitazion nancje in vie indirete.
La cuote o ben il contribût associatîf nol è trasmissibil ni par mieç di un at tra vîfs ni mortis causa e nol pues jessi rivalutât.
ART. 7 - Dirits e dovês dai Socis
Ducj i socis:
• a àn il dirit di vôt te Assemblee e di jessi elets tai orghins sociâi a partî dal trentesim dì daspò dal perfezionament de iscrizion cul versament de prime cuote sociâl;
• a àn il dirit di jessi informâts su lis ativitâts de Associazion e di verificâ l’andament de stesse;
• a àn il dirit di cognossi l’ordin dal dì des assembleis, viodi il rindicont economic-finanziari, esaminâ i libris sociâi e consultâ i verbâi;
• a àn ancje il dirit di ricevi i periodics e di comprâ lis publicazions de Societât Filologjiche Furlane cun facilitazions particolârs e modalitâts stabilidis dal Ufici di Presidence.
Tal timp stes a àn il dovê di:
• rispietâ chest Statût;
• puartâ indenant la lôr ativitât sore nuie e cence fin di vuadagn ancje indiret;
• versâ la cuote associative te entitât stabilide.
ART. 8 - Pierdite de cualifiche di soci
La cualifiche di soci si piert par ritart tai paiaments, recès, esclusion o muart.
Il ritart tai paiaments al ven verificât e declarât dal Ufici di Presidence daspò almancul une solecitazion al paiament des cuotis sociâls no paiadis; il soci al reste dut câs obleât al paiament de cuote pal an in cors e eventuâls altris cuotis no paiadis.
Il soci al pues in cualsisei moment recedi de Societât Filologjiche Furlane. La declarazion di recès e à di jessi comunicade par iscrit al Ufici di Presidence e e à efiet cu la fin dal an in cors, baste ch’e sedi fate almancul trê mês prime de fin dal an.
La esclusion dal soci e ven fate par mutîfs grâfs su propueste dal President o di un Vicepresident par deliberazion dal Ufici di Presidence.
In ogni câs e je ametude la pussibilitât di ricors dentri di 30 dîs de comunicazion dal proviodiment ch’al verifiche il ritart tai paiaments, o ben la deliberazion ch’e dispon la esclusion, al Consei dai Probivîrs. Al è dut câs ametût il ricors sucessîf al judiç ordenari.
ART. 9 - Orghins
A son orghins de Societât Filologjiche Furlane:
• la Assemblee Gjenerâl dai Socis;
• il Consei Gjenerâl;
• l’Ufici di Presidence;
• il President;
• il Consei dai Revisôrs dai Conts;
• il Consei dai Probivîrs.
I orghins, che a puedin ducj jessi elets indaûr, a durin par trê esercizis e a scjadin cu la aprovazion dal belanç relatîf al tierç esercizi.
Par ducj i orghins e pues jessi previodude la partecipazion dai components midiant colegament a distance cun mieçs che a permetin la visualizazion e l’interazion dai partecipants in mût di garantî l’identificazion, il dirit di intervent e di vôt.
ART. 10 - Assemblee Gjenerâl dai socis
La Assemblee Gjenerâl dai Socis e je il plui alt orghin sovran deliberant de Societât Filologjiche Furlane.
La Assemblee e je clamade adun dal President al mancul une volte ad an dentri dai prins trê mês par la aprovazion dal belanç cun avîs di mandâ ai socis cun cualsisei mieç idoni, ancje telematic, almancul cuindis dîs prime de date fissade.
La Assemblee e je clamade adun dal President par sô iniziative, o su delibare dal Ufici di Presidence, o su domande scrite e motivade di almancul un decim dai socis e ancje dal Consei dai Revisôrs dai Conts par mutîfs fondâts. La convocazion e à di jessi fate dentri di un mês de delibare dal Ufici di Presidence o de notifiche de domande dai socis o di chê dal Consei dai Revisôrs.
Ae Assemblee a puedin partecipâ i Socis in regule cul versament de cuote associative.
La Assemblee e je valide in prime convocazion se e je presinte la maiorance assolude dai socis e in seconde convocazion cun cualsisei numar dai Socis presints e e delibare, a maiorance dai presints, su cualsisei ogjet de delibare di meti in discussion.
La Assemblee in particolâr:
1. e fâs bon il belanç di esercizi, la relazion morâl e finanziarie, il belanç preventîf dal an cu ven;
2. e elei e e revoche i components dal Consei Gjenerâl, i components dal Ufici di Presidence, i components dal Consei dai Probivîrs;
3. e nomene i components dal Consei dai Revisôrs dai Conts;
4. e delibare su la responsabilitât dai components dai orghins sociâi e e promôf azions di responsabilitât tai lôr confronts;
5. e fâs buinis lis modifichis dal Statût e e delibare in merit al dissolviment, fusion, trasformazion o separazion de Associazion cu lis modalitâts indicadis tal articul 21;
6. e fâs bon l’eventuâl regolament dai lavôrs de Assemblee;
7. e delibare su altris ogjets atribuîts de leç, dal Statût ae sô competence.
Te Assemblee ogni soci al à un vôt e al pues delegâ un altri soci a votâ par so cont, baste che il delegât al partecipi in presince fisiche. A son ametudis dôs deleghis scritis par ogni soci.
Chest Statût al pues jessi modificât de Assemblee baste che la propueste e sedi includude tal ordin dal dì de convocazion.
Lis propuestis di modifiche dal Statût a puedin jessi domandadis di almancul cincuante socis o metudis dentri dal ordin dal dì de Assemblee.
Lis modifichis dal Statût a àn di jessi deliberadis a maiorance assolude dai socis presints in Assemblee.
In ogni câs la Associazion si conformarà a ogni norme legjislative o regolamentâr ancje di future jentrade in vigôr, sedi statâl o locâl, in materie di Ents dal Tierç Setôr.
I verbâi des delibaris de Assemblee a vegnin conservâts in libris di pueste e publicâts sul sît internet de Societât Filologjiche Furlane.
ART. 11 - Consei Gjenerâl
Il Consei Gjenerâl al è l’orghin consultîf principâl de Societât Filologjiche Furlane, al è metût dongje di un minim di cuarante a un massim di setante components e al ven clamât dongje almancul dôs voltis ad an dal President; la sô convocazion e pues jessi ancje domandade di un tierç dai conseîrs daûr di une domande par scrit e justificade.
Il Consei Gjenerâl al è regolarmentri costituît in prime convocazion cuant ch’e je presinte la maiorance assolude dai components e in seconde convocazion cun cualsisei numar dai components.
No son ametudis deleghis.
Il Consei Gjenerâl al à il compit di proponi al Ufici di Presidence lis iniziativis e lis ativitâts de Societât Filologjiche Furlane, al promôf la formazion di comissions particolârs di studi par tratâ cuistions specifichis cun atenzion ai fins sociâi o dut câs buinis pe soluzion dai stes, al nomene i Socis benemerits.
Il President de Societât Filologjiche Furlane o un so delegât, baste ch’al sedi component dal Consei stes o dal Ufici di Presidence, al è a cjâf dal Consei Gjenerâl.
I components dal Ufici di Presidence a puedin cjapâ part a lis riunions dal Consei Gjenerâl cun dirit di peraule, ma cence dirit di vôt.
ART. 12 - Ufici di Presidence
L’Ufici di Presidence si compon di un numar variabil di siet a undis components elets de Assemblee dai socis.
Te prime riunion di fâ dentri di dîs dîs dopo de elezion, l’Ufici di Presidence al nomene, sielzint tra i siei components:
• Il President de Societât Filologjiche Furlane;
• il Vicepresident pe Cjargne;
• il Vicepresident pal Friûl di mieç;
• il Vicepresident pal Friûl di soreli a mont;
• il Vicepresident pal Friûl di soreli jevât;
• il Tesorîr;
• il Segretari.
In rispiet des regjons storichis dal Friûl e lassant in bande lis divisions politichis-aministrativis, tignint cont di ogni plui grant margjin di operativitât e rapresentance ancje par chei teritoris là che si cjate une componente storiche e lenghistiche furlane, i cuatri Vicepresidents a rapresentin:
• la Cjargne, mari dal Friûl, cun Sapade, il Cjanâl dal Fier, il Cjanâl de Fele e il Friûl de Alte;
• il Friûl di mieç, ch’al corispuint al teritori storic de Provincie di Udin no di competence di altris Vicepresidencis;
• il Friûl di soreli a mont, ch’al corispuint al teritori storic de Provincie di Pordenon, di Puart e dai teritoris tacâts;
• il Friûl di soreli jevât, ch’al corispuint al teritori storic de Provincie di Gurize e dai teritoris tacâts.
L’Ufici di Presidence al è l’orghin di gjestion de Societât Filologjiche Furlane, al cure i interès de stesse, al proviôt a pensâ, promovi, coordenâ lis ativitâts de Societât Filologjiche Furlane, al da ai socis incarghis particolârs pes publicazions, pai diferents setôrs di ativitât, pai rapuarts cun sodalizis e su dutis lis cuistions che a rivuardin la vite de Societât Filologjiche Furlane.
L’Ufici di Presidence:
1. si da dongje su convocazion dal President o su domande de maiorance dai siei components. Pe validitât des riunions e je necessarie la presince de maiorance dai components;
2. in câs di dimissions o decjadence anticipade dai singui components dal Ufici di Presidence, te prime Assemblee util, e dut câs dentri di 12 mês, si sostituirà il component dimissionari o decjadût, ch’al restarà in cjarie fin a la sucessive rinovazion dal Ufici di Presidence;
3. ogni component al à dirit a un vôt; in câs di paritât al prevâl il vôt dal President; nol è ametût il vôt par deleghe.
L’Ufici di Presidence, in particolâr:
a. al adote la relazion morâl preparade dal President e al predispon il rindicont economic e finanziari e il belanç di prevision;
b. al stabilìs la date e l’ordin dal dì de Assemblee;
c. al delibare eventuâi proviodiments di esclusion dai socis.
L’Ufici di Presidence al pues conferî incarghis determinadis e particolârs a un o plui conseîrs o Vicepresidents, istituî Comissions particolârs e i lôr podês, definî lis funzions dal Tesorîr e in câs nomenâ, tal rispiet de disponibilitât finanziarie, un Diretôr ch’al pues jessi delegât di dutis o di une part des funzions aministrativis e di gjestion propris dal Ufici di Presidence.
Il Diretôr al agjìs tai limits dal mandât ricevût, che i pues jessi gjavât vie in cualsisei moment, daûr des normis in vore.
I components dal Ufici di Presidence, tant che aministradôrs, dentri di trente dîs de notizie de lôr nomine, a àn di domandâ la iscrizion intal regjistri unic nazionâl dal Tierç Setôr, segnânt il non, il cognon, il lûc e la date di nassite, il domicili, la citadinance e il podê di rapresentance che a son titolârs in câs di impediment dal President.
Il podê di rapresentance al è gjenerâl e lis eventuâls limitazions no si puedin oponi a tierçs in mancjance di iscrizion o se no si prove che il tierç al jere vignût a cognossince.
I components dal Ufici di Presidence, tant che aministradôrs, a rispuindin tai confronts dal Ent, dai creditôrs sociâi, des associâts e di tierçs daûr de normative in vore.
ART. 13 - Il President
Il President de Societât Filologjiche Furlane al rapresente par leç la Societât ancje in judizi cun facoltât di promovi azions e istancis judiziariis e aministrativis par ogni grât di jurisdizion e ancje par judizi di cassazion e revoche, nomenant a la bisugne avocats e procuradôrs ad lites. In câs di assence o impediment dal President, la Societât Filologjiche Furlane e ven rapresentade dal Vicepresident pal Friûl di mieç, se no di un altri Vicepresident o conseîr component dal Ufici di Presidence delegât dal President.
Ai Vicepresidents, in plui, e je diretamentri lassade la organizazion e la gjestion dai teritoris e des delegazions eventualmentri istituidis intai lûcs di competence, simpri in colaborazion cul Ufici di Presidence.
ART. 14 - Orghin di control
L’orghin di control, clamât Coleç dai Revisôrs dai Conts, al è costituît di trê components efetîfs e di doi suplents, nomenâts de Assemblee Gjenerâl ancje tra i no socis. Il President al Coleç al à di jessi iscrit inte Liste dai revisôrs legâi.
Il Coleç al sta atent ae osservance de leç e dal Statût e al rispiet dai principis di buine aministrazion e ancje ae justece de organizazion e contabilitât e sul so reâl funzionament.
Tal câs di superament dai limits previodûts de leç, al è invistût ancje de revision legâl dai conts. Ta chest ultin câs, se ducj i components in cjarie no àn i recuisîts previodûts, la funzion di revision legâl e sarà dome dal President in funzion monocratiche.
Il President dal Coleç dai Revisôrs dai Conts al pues domandâ, par juscj mutîfs, la convocazion de Assemblee.
ART. 15
- Coleç dai Probivîrs
IlIl Coleç dai Probivîrs al è metût dongje di cinc components, elets tra i Socis de Assemblee Gjenerâl. Daûr de domande dal interessât, il Coleç al delibare cence apelabilitât la esclusion dal soci decidude dal Ufici di Presidence. Al pant la sô opinion sul ricors di almancul un decim dai Socis, su eventuâls violazions dal Statût de bande dai orghins diretîfs.
Il component plui vieli al è a cjâf e al convoche il Coleç. Il component plui zovin al fâs di Segretari e al scrîf i verbâi des sentadis.
ART. 16
- Istituzion sedis locâls
Si puedin istituî, cun deliberazion dal Ufici de Presidence, sedis locâls de Societât Filologjiche Furlane. A son gjestidis in plene autonomie dal Vicepresident competent sul teritori, ch’al à ancje la facoltât di delegâ dal dut o in part la gjestion. Aes sedis locâls si assegne ogni an une dotazion finanziarie ch’e ven gjestide in plene autonomie, dut câs cul oblic di rindicontazion periodiche, te unitarietât dal belanç cu la sede centrâl. Ogni lassit, contribût, finanziament o introit di cualsisei gjenar o nature otignût a cualsisei titul di une sede locâl al ven gjestît dome de midiesime, cence pussibilitât di ûs pes ativitâts localizadis di altris bandis, dut câs inte unitarietât di belanç e cul oblic di rindicontazion periodiche.
Su iniziative di ogni sede locâl si puedin istituî delegazions rezudis e gjestidis in mût diret de sede locâl e a complet caric de midiesime.
Art. 17 - Patrimoni
Il patrimoni de Societât Filologjiche Furlane si compon di:
• bens mobii e imobii che a rivin ae Associazion a cualsisei titul;
• erogazions, contribûts, donazions o il lassit par cont di Ents publics e privâts o di personis fisichis;
• rescj nets di gjestion.
Lis jentradis de Associazion a son costituidis di:
• lis cuotis associativis e i eventuâi contribûts volontaris;
• il rigjâf de organizazion des manifestazions, iniziativis o ativitâts promovudis de Associazion;
• di ogni altre jentrade realizade tal davuelziment de ativitât dal Ent.
Il patrimoni de Societât Filologjiche Furlane, comprendût di eventuâls renditis, rigjâfs, vuadagns, jentradis in ogni câs clamadis, si doprilu pal davuelziment de ativitât dal Statût.
ART. 18 - Esercizi finanziari
L’esercizi finanziari al coincît cul an solâr.
L’esercizi finanziari al coincît cul an solâr.
Il belanç dal esercizi de Societât Filologjiche Furlane al è unic e unitari e al è formât dal stât patrimoniâl, dal rindicont di gjestion, cun indicazion des spesis e des jentradis dal Ent e de relazion di mission ch’e mostre lis puestis dal belanç, la evoluzion economiche e di gjestion dal Ent e des modalitâts par realizâ lis finalitâts dal Statût. Al è scrit in conformitât ae modulistiche definide cun decret dal Ministri dal lavôr e des politichis sociâls, daspò di vê sintût il Consei nazionâl dal Tierç Setôr.
I belançs a àn di restâ depositâts inte sede de Associazion tai cuindis dîs precedents la Assemblee convocade par la lôr aprovazion, a disposizion di ducj chei che a àn mutivât interès ae lôr leture.
ART. 19 - Libris Sociâi
La Societât Filologjiche Furlane e ten:
• il libri dai associâts, par cure dal Ufici di Presidence;
• il libri des adunancis e des deliberazions des Assembleis, indulà che a àn di jessi trascrits ancje i verbâi prontâts par at public, par cure dal Ufici di Presidence;
• il libri des adunancis e des deliberazions dal Ufici di Presidence, dal Consei Gjenerâl e dal Consei dai Revisôrs dai Conts, par cure dai rispetîfs orghins.
I socis a àn il dirit di esaminâ i libris sociâi tes modalitâts definidis dal specific regolament associatîf.
ART. 20 - Gjestion de societât
Il funzionament interni de Societât Filologjiche Furlane al pues jessi dissiplinât di specifics regolaments, di emanâ, fûr che ce ch’al è di competence de Assemblee, par cure dal Ufici di Presidence, ch’al proviodarà a tignî eventuâi regjistris previodûts de normative in vore o dut câs considerâts oportuns, ancje in considerazion di ce ch’al è previodût dai articui 17, 18 e 36 dal decret legjislatîf n. 117/2017.
ART. 21 - Dissolviment e destinazions dai bens
Il dissolviment de Associazion al è deliberât de Assemblee cu la maiorance (art. 10 di chest Statût), ch’e proviodarà ae nomine di un o plui licuidadôrs. In câs di cessazion o dissolviment de Associazion, il patrimoni ch’al vanze al è destinât, daspò parê positîf di eventuâi orghins o autoritâts designadis de normative in vore, e gjavant il câs che la leç e imponi une destinazion divierse, a altris Ents dal Tierç Setôr cun finalitâts parelis o fins di publiche utilitât.
Art. 22 – Riferiment
Par dut ce che nol è espressamentri previodût ta chest Statût e tai Regolaments internis, si fâs riferiment a lis normis dal codiç civîl e a lis normativis in vore par ce ch’al inten il Tierç Setôr.
Art. 23 – Norme transitorie
L’acronim ETS al podarà jessi inserît te denominazion in vie automatiche e al podarà jessi doprât tai rapuarts cui tierçs, tai ats, te corispondence e tes comunicazions cul public nome dopo di vê otignût l’iscrizion tal Regjistri Unic Nazionâl dal Tierç Setôr.


c: text/html

text:
“Vivi Ruda”, un progjet par tirâ dongje la comunitât e par fâi cuintri ae solitudin. Il progjet al è chel che il Comun di Rude al puarte indenant za di un pâr di agns in graciis de poie de Fondazione Friuli, miorant e infuartint i rapuarts sociâi dal paîs de Basse furlane cun gnûfs invistiments che a àn permetût al Comun di atirâ la atenzion ancje di realtâts fûr dai confins regjonâi. Dut al è scomençât un pâr di agns indaûr cuant che la aministrazion di Rude, cuntun contribût de Fondazione, e à fat realizâ un lavôr di ricercje, analisi e aprofondiment che al à puartât a stimâ une percentuâl jenfri l’11 e il 20% di popolazion che e je a pericul di solitudin. Si fevele di un grup di personis che al va di 180 a 340 unitâts: tra i plui colpîts, par diviersis resons, feminis, personis che a vivin di bessolis, personis no sposadis, disocupâts – cun mancul frecuence tes fassis di etât jenfri i 40 e 44 agns –, alte percentuâl di divorzis e veduis. «Si jerin rindûts cont – al spieghe il sindic di Rude Franco Lenarduzzi – che i paîs a cambiin cul timp e dispès al è il pericul che tante int e resti di bessole. Cui dâts tirâts dongje si à rivât a inviâ tantis iniziativis che a àn tornât a meti dongje lis personis: il pont par nô al jere chel di rivâ prime che la solitudin e puartàs la int ai servizis sociâi». E cussì al è nassût il grup “Planc ma ben” che si cjate par cjaminâ, “Un te alì di me” par tornâ a inviâ i rapuarts di vicinât, il “Laboratori de memorie” che al previôt une schirie di incuintris in paîs par contâ lis storiis de int de zone, dut in graciis di tancj volontaris che si metin a disposizion dai paisans: «O vin creât un dialic cui citadins, cu lis associazions e cu lis istituzions – al dîs Marco Giordani, coordenadôr dal progjet par cont de coop Co.S.M.O. – fintremai che o sin rivâts a di un vêr protocol su cemût frontâ e gjestî il probleme solitudin. “Viviruda” al è un sisteme atîf, basât su la ricercje, che al pues jessi espuartât, duplicât e adatât aes diviersis realtâts». La ultime biele iniziative e je la mostre itinerante di fotografiis “RacContare” che dai 15 ai 31 di Zenâr di podarà viodi in diviers locâi dal paîs: «L’ultin invistiment – al spieghe il sindic Lenarduzzi – al à interessât il recupar di un edifici public cuntun contribût di 800 mil euros: si doprarà par meti a disposizion alozaments par cui che al à bisugne, e intun plan si fasarà cualchi locâl par cjatâsi e par puartâ indenant ativitâts ricreativis». ❚
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +

robotstxt: allowed

filter: keep


text:
Il CovidCurte Day 20 al è finît. E je finide la cuarantene, almancul par cumò, e e je vignude la ore di proclamâ i vincidôrs e la classifiche finâl, cun ducj i dâts definitîfs. E je stade une edizion particolâr, e diferente di dutis chês dai agns passâts, cu lis contis che a son stadis metudis sù sul nestri sît compagnadis dal audio, e cu lis votazions che a tiravin dentri come public i nestris iscrits ae Liste di Contecurte, che a son aromai, sù par jù, 150 e che o sperin che aumentin ancjemò.
I votants a son stâts 33 e par un spetacul che al pretindeve di lei o scoltâ dutis lis contis, metilis in ordin e scrivinus une mail, ben po, a nô nus son someâts tancj e ju ringraciin ducj. Plui di cualchidun si è svicinât ae nestre ostarie propit cun cheste version virtuâl dal Contecurte Day e se tal imprin o vevin cualchi dubi se fâlu o mancul, cumò che o vin finît, ancje se al è durât plui di doi mês, o sin une vore contents di no vê saltât un an.
Fâ la croniche di chest event nol è propit facil. Cualchi contecurtâr lu vin cjapât sù a fuarce, fasintlu partecipâ ancje se al veve dome mandât une conte, cence intenzions belicosis. Cualchi altri, invezit, al è stât une vore presint, come simpri. Ametìn che nus sarês plasût vê ancje plui di 12 partecipants, stant che dal vîf o vin di limitâ l’acès, ma virtualmentri a podevin stâ ducj, in cheste leture virtuâl des contis.
E o vin ancje di disi graciis a chei di Radio Onde Furlane, che a àn sposât ad inplen la cause e ancje in chescj dîs a trasmetin lis contis in gare, letis di noaltris de Ostarie. E a proposit, propit îr, in super anteprime, o vin dât i prins trê de classifiche.
Ma vonde cjacaris! E je ore di spiâ i autôrs des contis in gare e di pandi la classifiche finâl, magari cu lis curiositâts statistichis che ur plasin tant a chei de Osterie (o almancul, al Ostîr e a la Sartore, ur plasin).
Sartore? Cualchidun aial dite Sartore? Chê benedete che e à fat la fature di meti adun ducj i file audio e meti lis contis su Spotify (e no dome li) parcè ducj a podedin scoltâlis? Sì, ASTRID VIRILI, propit jê… E je la vincidore dal CovidCurte Day 20 cu la conte Lis metamorfosis! E a jê a van ducj i compliments di noaltris, parcè che pardabon la sô conte no à vût rivâi. Prime a partî de prime votazion fintremai a la ultime, cun ben 10 prins puescj su 33, e je stade cence dubi la storie che plui à plasût, cuntune medie di cuasi 10 coronis (sì, chest Contecurte Day si votave in coronis), che e je une vore alte, stant che il prin al cjapave 12 e l’ultin 1.
La sô storie e je poetiche, cun venaduris di fantastic e dentri une grande voie di cambiament par scjampâ sì, dal infet che nus à sierâts in cjase e metût ducj un cuintri l’altri, ma ancje di dutis lis sorestruturis di chest mont consimistic e lontan de nature. La soluzion e je tal cambiâ, nus dîs la conte… Rivarino a cambiâ in timp? No si sa, ma intant Lis metamorfosis e à cjapât 326 coronis, cuintri lis 258 de seconde rivade, nuiemancul che la nestre Massarie Margarite Cogôi, cun Libars, une conte pardabon liberatorie, ancje cheste fie dal Covid.
E juste par sierâ la terne, ve lu li il nestri Famei, Checo Tam, al tierç puest cun ISS, che cun pocjis riis al tire fûr un toc romantic e profont, che al cjale adalt e al pâr un sunsûr.
E cumò che o savês i prins trê, podìn tacâ a dâ i numars, cu la classifiche finâl (e graciis a Galliano per infografiche cui titui)!
E par cui che no si contente di chescj numars, stant che al è Excel che al lavore par nô, us regalin ancje chescj altris valôrs, che a mostrin che e je stade une vore di variabilitât, te jurie. Di fat, cuasi dutis lis contis (10 su 12) e àn vût sedi prins, sedis ultins puescj, tant par dî che i guscj a son une vore variabii e diferents, e chest al è une vore biel.
Insome… O crodìn che ancje cheste robe de classifiche, (a proposit, un graciis ancje a Lupo Manarie) che come che o savês ben no va cjapade masse sul seri, parcè che al è un zûc e il biel al è lei lis contis, e sedi stade divertente.
No nus reste che sierâ disint ce che e à vinçût Astrid… No lu vin dite subite, parcè che jessint un concors virtuâl, al jere dificil pensâ di consegnâ alc, cualchi setemane indaûr. E alore i premis a son:
- La leture di dutis lis contis che nus mandarà di chi ae fin dal 2020, metudis sù ancje in version audio, letis di un letôr che sielzarà jê;
- I file audio des Poesiis dal Balon, lis poesiis che par cumò si cjatin dome su la pagjine Fb, metudis adun cu la colaborazion Ostîr-Famei
- E sarà protagoniste di une piçule conte scrite di pueste dal Ostîr.
Nus pâs avonde, par chest CovidCurte Day 20, che al veve di jessi une edizion in ponte di pîts, e invezit e je saltade fûr une edizion une vore vivarose! Ancjemò un grassie a ducj, e o sperìn che a sedis divertûts.
E come simpri… Contecurte! Contecurte! CONTE… CURTE!!!


text:
GJENEALOGJIE DI ADAM A DAVID
I prins antenâts
Lis trê grandis fameis dai popui
1 1 Adam, Set, Enos, 2 Kenan, Maalaleel, Jared, 3 Enoc, Matusalem, Lamec, 4 Noè, Sem, Cam e Jafet.
5 Fîs di Jafet: Gomer, Magog, Medie, Grecie, Tubal, Mesec e Tiras.
6 Fîs di Gomer: Ascanaz, Rifat e Togarme. 7 Fîs di Grecie: Elise, Tarsis, chei di Cipro e chei di Rodi.
8 Fîs di Cam: Etiopie, Egjit, Put e Canaan. 9 Fîs di Etiopie: Sebe, Avile, Sabte, Raeme e Sabteche. Fîs di Raeme: Sabe e Dedan.
10 Etiopie e à vût Nimrod, ch’al è stât il prin grant su la tiere. 11 Egjit al à vût i ludim, i anamits, i leabits, i naftuchits, 12 i patrosits, i casluchits e i caftorits, che di lôr a saltarin fûr i filisteus. 13 Canaan al à vût Sidon, il so prin fi, Chet, 14 il gjebuseu, l’amoreu, il gjergjeseu, 15 l’eveu, l’archit, il sinit, 16 l’arvadit, il semarit e l’amatit.
17 Fîs di Sem: Elam, Assur, Arpacsad, Lud e Aram. Fîs di Aram: Uz, Cul, Gheter e Mesec. 18 Arpacsad al à vût Selac; Selac al à vût Eber. 19 Eber al à vût doi fîs; un al veve non Peleg, parcè che sot di lui e je stade spartide la tiere, e so fradi al veve non Joktan. 20 Joktan al à vût Almodad, Salef, Cazarmavet, Jerac, 21 Adoram, Uzal, Dikle, 22 Ebal, Abimael, Sabe, 23 Ofir, Avile e Jobab; ducj chescj a jerin fîs di Joktan.
Dissendents di Abram
24 Sem, Arpacsad, Selac, 25 Eber, Peleg, Reu, 26 Serug, Nacor, Terac, 27 Abram, ven a stâi Abraam.
28 Fîs di Abram: Isac e Ismael.
29 Ve la lôr dissendence:
Il prin fi di Ismael al jere Nebaiot: altris siei fîs: Kedar, Adbeel, Mibsam, 30 Misme, Dume, Masse, Cadad, Teme, 31 Jetur, Nafis e Kedme; chescj a jerin i dissendents di Ismael.
32 Fîs di Keture, concubine di Abram: jê e gjenerà Zimran, Joksan, Medan, Madian, Isbak e Suac. Fîs di Joksan: Sabe e Dedan. 33 Fîs di Madian: Efe, Efer, Enoc, Abide e Aldae; ducj chescj a jerin dissendents di Cheture.
Isac e Esaù
34 Abram al à vût Isac. Fîs di Isac: Esaù e Israel. 35 Fîs di Esaù: Elifaz, Reuel, Jeus, Jalam e Core. 36 Fîs di Elifaz: Teman, Omar, Zefi, Gatam, Kenaz, Timne e Amalec. 37 Fîs di Reuel: Nacat, Zerac, Samne e Mize.
38 Fîs di Seir: Lotan, Sobal, Zibeon, Ane, Dison, Eser e Disan. 39 Fîs di Lotan: Cori e Omam. Sûr di Lotan: Timne. 40 Fîs di Sobal: Alvan, Manacat, Ebal, Sefi e Onam. Fîs di Zibeon: Aie e Ane. 41 Fîs di Ane: Dison. Fîs di Dison: Camran, Esban, Itran e Cheran.
42 Fîs di Eser: Bilan, Zaavan, Jaakan. Fîs di Dison: Uz e Aran.
43 Ve i rês ch’a regnarin te tiere di Edom prin che i fîs di Israel a vessin un re: Bele, fi di Beor; la sô citât e veve non Dinabe. 44 Muart Bele, al deventà re impen di lui Jobab, fi di Zerac di Bozre. 45 Muart Jobab, al deventà re impen di lui Cusam, de tiere dai temanits. 46 Muart Cusam, al deventà re impen di lui Adad fi di Bedad, ch’al pestà i madianits te campagne di Moab; la sô citât e veve non Avit. 47 Muart Adad, al deventà re impen di lui Samle di Masreke. 48 Muart Samle, al deventà re impen di lui Saul di Rebocot, sul flum. 49 Muart Saul, al deventà re impen di lui Baal-Canan, fi di Acbor. 50 Muart Baal-Canan, al deventà re impen di lui Adad; la sô citât e veve non Pai; la sô femine e veve non Mechetabel, fie di Matred, fie di Mezaab.
51 Muart Adad, a Edom a àn vûts sorestants: il sorestant di Timne, il sorestant di Alve, il sorestant di Jetet, 52 il sorestant di Oolibame, il sorestant di Ele, il sorestant di Pinon, 53 il sorestant di Kenaz, il sorestant di Teman, il sorestant di Mibzar, 54 il sorestant di Magdiel, il sorestant di Iram. Chescj a jerin i sorestants di Edom.


text:
Il mês stât ancje il Friûl al à vude la fortune di ospitâ dôs datis dal tour talian de cjantautore sarde Claudia Aru. Par cognossi miôr cheste artiste plene di energjie e di snait i vin domandât un belanç su cheste esperience e su ce che al vûl dî cjantâ par sart vuê, dentri e fûr de isule.
Claudia, finît il zîr che ti à puartade di Mestre a Bologne passant pal Friûl e il Piemont, ce ti puartistu a cjase?
«A son stâts 5 dîs plens di emozions, int..e chilometris! O sin stracs ma cjariâts, ogni volte o torni a cjase plene di ideis e progjets gnûfs.
Puartâ ator pe Italie la mê musiche par me nol è dome lavôr, e je la rivincite viers ducj chei che mi disin che cjantant par sart no si va di nissune bande, che e je une vuere pierdude. Ma jo o soi barrosa (ustinade)»!
Ce significât aial par te doprâ la tô lenghe?
«Scrivi e cjantâ par sart par me al è un at politic, une assunzion di responsabilitât viers il gno popul e la sô culture, par masse timp stimade tant che di “serie B”. Cul gno lavôr o cîr di dâ credibilitât internazionâl al sart doprant ancje gjenars musicâi modernis».
Ise une sielte dificile?
«Clâr. Ce che al rive dal forest al plâs simpri tant, il public al à ancjemò masse dificoltât a scoltâ cjançons tes lenghis minoritariis, al fâs fadie a capîlis, ma no si fâs i stes problemis cu la lenghe inglese. Cheste dinamiche no le capìs, e ancje par chest o ai sielte une formule di musiche/teatri dulà che o conti i personaçs de mê Sardegne. Situazions che o vîf ogni dì e che si cjatin ancje ator pe Italie. O rivìn cussì a stiçâ la curiositât e a jentrâ tal cûr de int, ancje di chê che no je sarde»!
Friûl e Sardegne, dôs regjons lontanis dal pont di viste gjeografic, ma forsit plui dongje di ce che si crôt. Sêstu in acuardi?
«Une vore. Un fîl ros nus lee: o sin int semplice, usade a lavorâ la tiere, ospitâl… ancje masse viodudis lis risorsis che si sin lassâts puartâ vie tai secui.
Ancje vô o vês une lenghe che e va difindude e tutelade, par chest us dîs ce che o dîs ai sarts: fevelaitle, insegnaitle ai fruts, scombatêt par che a sei insegnade a scuele. I fruts plurilengâi a imparin plui di corse.
O feveli spes dai fruts parcè che o volarès par lôr un percors diviers dal gno, che o ai imparât il sart di grande, a 26 agns, e cumò che mi soi imparonide de mê culture mi sint miôr. Un arbul par cressi al à di vê lidrîs fuartis: si à di partî de identitât, de culture e de lenghe. Cheste e je la mê piçule lote e o ai za vudis diviersis sodisfazions che mi sburtin a lâ indevant su chest troi».
Un messaç fuart ancje pai furlans…
«Sì: difindìn i nestris Statûts speciâi, struments une vore potents ma che o vin di meti in vore miôr, scombatìn pe nestre culture, domandìnle simpri plui, di mût di no jessi “speciâi”, tant che i traspuarts cuant che a son pericolôs o fragjii, ma semplicementri furlans e sarts. Lavorìn par che la nestre lenghe e deventi normâl, une maraveose lenghe buine par cualsisei argoment».
Info: http://www.agiruagiru.net/ ❚
✒ Federica Angeli
A giru a giru: Sardegne in tour cun Claudia Aru............
Il mês stât ancje il Friûl al à vude la fortune di ospitâ dôs datis dal tour talian de cjantautore sarde Claudia Aru. Par cognossi miôr cheste artiste plene di energjie e di snait i vin domandât un belanç su cheste esperience e su ce che al vûl dî cjantâ par sart vuê, dentri e fûr de isule.


text:
“Cheste cjase e je une part di me, e je la cjase dai ricuarts, indulà che o ai passât i moments plui biei de mê vite; e je la cjase dai odôrs e de int che no je plui; achì a son ancje lis mês lidrîs”, e conte la fotografe Ulderica Da Pozzo, fevelant de sô cjase dal 1700, “Da Duga” a Salârs, piçul borc dal Comun di Ravasclêt/Monai.
“Par vecjo, i miei vons a vevin un manç e duncje al jere il lûc indulà che si cjatave tante int. Vuê o ai volût sistemâ cheste cjase, mantignint lis carateristichis origjinariis, par che la int si torni a cjatâ e par che al deventi il lûc magjic indulà che i siums a puedin cjapâ vite”.
E cussì, il prin sium si è tramudât in realtât ai 28 di Dicembar dal 2013 cul licôf, tal plan tiere, de mostre fotografiche di Ulderica Da Pozzo “Stanze/Rooms”, za presentade cualchi timp indaûr a Rome. Si trate di une serie di fotografiis che a metin in lûs particolaritâts ancje dismenteadis des stanzis di cjasis in abandon, che magari vuê no son plui.
Une cjandele a picj, lis pituris di îr e di vuê che si dan la volte tes parêts, imprescj dismenteâts, la presince di une anime che e cjacare a cui che al sa cjalâ cun voi diviers chest mont e lei, daûr, la sô storie. E dongje des dôs stanzis, vecjis cjanivis a volt dedicadis aes fotografiis, si cjate la biblioteche indulà che si puedin viodi, tocjâ, lei libris di fotografiis, sedi di Ulderica sedi di altris autôrs impuartants. “Cussì, un che al ven al pues ancje fermâsi a sfueâ un libri”, e conte la parone di cjase.
Ma in pîts a son tancj siums/progjets di puartâ indevant: fâ deventâ il stali li dongje une mostre multimediâl permanente, ospitâ altris mostris di altris artiscj, sistemâ un plan de cjase che al deventarà il lûc di ispirazion par tancj artiscj.
In chescj dîs il puarton de cjase “Da Duga” si è tornât a vierzi e, cui timps che a corin, pe Cjargne al è un grant event e soredut un segnâl di sperance.
No si cjatarà plui il manç che al zire ator pe cort o la stale plene di vacjis o la cjanive nere che e fume purcine, e no si podaran nancje plui nulî i odôrs dal fen a pene taiât e scoltâ i rumôrs di un timp, ma si podarà passi il voli te armonie de antighe struture de cjase. E tal cidinôr di Salârs, si podaran gjoldi i moments di vite che Ulderica Da Pozzo e à fermât su la pelicule de fotografie. ❚
Marta Vezzi
“Da Duga” a Salârs: la cjase dai siums di Ulderica Da Pozzo............
“Cheste cjase e je une part di me, e je la cjase dai ricuarts, indulà che o ai passât i moments plui biei de mê vite; e je la cjase dai odôrs e de int che no je plui; achì a son ancje lis mês lidrîs”, e conte la fotografe Ulderica Da Pozzo, fevelant de sô cjase dal 1700, “Da Duga” a Salârs, piçul borc dal Comun di Ravasclêt/Monai.


text:
La Union europeane tra opinion publiche, istituzions e relazions internazionâls
Tal 60m inovâl dai Tratâts di Rome, la voie di documentâsi e di fâ cualchi pensament in cont dal procès di integrazion continentâl e de situazion de Europe di vuê e di doman e pues cjatâ sodisfazion te leture di doi libris, jessûts sù par jù un an e mieç indaûr. Il prin, par cure di Giovanni Finizio e Umberto Morelli, al met dongje une schirie di saçs che a tocjin la cussì clamade politiche di sigurece e di difese de UE, tra teorie e pratiche e tra storie e atualitât. Il secont, metût adun di Marinella Belluati e Paolo Caraffini, al è une racuelte di contribûts dedicâts ae creazion dal Parlament european e dai partîts a nivel continentâl, aes prospetivis pal avignî e ai rapuarts tra informazion, opinion publiche e partecipazion politiche in Europe.
G. Finizio e U. Morelli (par cure di), “L’Unione Europea nelle relazioni internazionali”, Carocci, Rome, 2015; M. Belluati e Paolo Caraffini (par cure di), “L’Unione Europea tra istituzioni e opinione pubblica”, Carocci, Rome, 2015. ❚
Marco Stolfo
Ajëret, il svint dal rock arbëreshë de Peppa Marriti Band
Cul 2017 e torne a fâsi viodi e scoltâ la Peppa Marriti Band, formazion che di passe vincj agns e messede cun risultâts interessants la lenghe proprie – l’ arbëreshë – cul rock, cul folk e cun altris ritmis e lengaçs musicâi. Il gnûf cd, saltât fûr sul imprin di chest an, si clame ‘Ajëret’ (ven a dî ‘aiars’ o ‘svints’) e al presente dodis tocs dinamics e ispirâts che a tocjin il cjâf, il cûr e lis orelis. Si va dal tîr de cjançon che i da il titul al disc ae atmosfere di une gnove version di ‘Kavreshta’, un classic dal repertori dal grup di San Demetrio Corone, fintremai ae ruspiose interpretazion de tradizion dai vjershë di ‘Holqa një shërtimë’, ae malinconie migrante di ‘Si Cingra’ e ae ande manouche di ‘Nje harofull te nje döre’.
Musiche e peraulis de comunitât albanese de Calabrie che a son fuartis e vivarosis.
Peppa Marriti Band, “Ajëret”, cd MK Records, 2017. ❚
Marco Stolfo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Ancje la component linguistiche furlane che e sta a Gurize e pues dî che e à il so piçul “radiogjornâl” par furlan. L’assessôr aes identitâts locâls, Stefano Ceretta, cu la colaborazion dal sportel pe lenghe furlane e dal ufici stampe dal Comun, in gracie dai finanziaments vûts cu la leç 482/99, al à inmaneât il progjet di une trasmission radiofoniche in lenghe furlane. Aromai a son 5 mês che a van indenant lis pontadis par radio di “Guriza a conta”. Tal titul si è volût lassâ une impronte dal sunziac, che e je la varietât di furlan di culì. L’aspiet vocalic plui evident dal gurizan rispiet al furlan comun (ma che si cjate ancje di altris bandis come in Cjargne o tal stes paîs dal Pirona) e je di fat la continuazion de –a atone finâl latine, che si è volût lassâ tal titul. A ogni mût i condutôrs a doprin la lenghe clamade standard, come che si use fâ cuant che si trate di comunicazion istituzionâl. Si à tacât joibe ai 21 di Jugn e si seguitarà fin il prossim an. Lis pontadis a van indenant ogni joibe a lis 13.15, cun repliche a lis 19.50, su Radio Spazio 103 (a Gurize sui 97,5 Fm/91,9 Fm). Il notiziari al dure su par jù 7/8 minûts, un timp just par segnalâ cualchi event e iniziative tra lis tantis che a son te citât, o scjadincis par puartâ insom pratichis che a interessin i citadins o come ancje oraris di viertidure di mostris. Di sigûr une part dal merit pai risultâts de trasmission e je di Marco Tempo e de sô colaboradore, che a metin une grande professionalitât tal organizâ cul “ritmi e intonazion juste” notiziis che a podaressin vê a voltis une “ande masse burocratiche”. Si spere duncje di podê ripeti la esperience e magari slargjâle cun intervistis a personaçs o oms di culture. Chest progjet al è duncje di sigûr une maniere per confirmâ ancjemò une volte il valôr dal furlan come lenghe dal teritori e come strument di comunicazion istituzionâl che i furlans a sperin che al sedi simpri di plui disvilupât. Di fat, mi plâs ricuardâ, tal gurizan, la lenghe e jere cussì doprade e cognossude ancje tra chei “studiâts”, che si è disvilupade, soredut tai secui passâts, une leterature par furlan ancje plui alte di chê che e jere tal udinês e che si è decidût di fondâ propit là la Societât Filogjiche Furlane, tal 1919.
Lis pontadis regjistradis fint vuê dal notiziari si puedin tornâ a sintî o discjariâ clicant sul link ca sot.
www.radiospazio103.it/pls/udine/v3_s2ew_consultazione.mostra_pagina?id_pagina=4784 ■
GURIZE. Notiziari dal Friûl orientâl............
Ancje la component linguistiche furlane che e sta a Gurize e pues dî che e à il so piçul “radiogjornâl” par furlan. L’assessôr aes identitâts locâls, Stefano Ceretta, cu la colaborazion dal sportel pe lenghe furlane e dal ufici stampe dal Comun, in gracie dai finanziaments vûts cu la leç 482/99, al à inmaneât il progjet di une trasmission radiofoniche in lenghe furlane. Aromai a son 5 mês che a van indenant lis pontadis par radio di “Guriza a conta”. Tal titul si è volût lassâ une impronte dal sunziac, che e je la varietât di furlan di culì. L’aspiet vocalic plui evident dal gurizan rispiet al furlan comun (ma che si cjate ancje di altris bandis come in Cjargne o tal stes paîs dal Pirona) e je di fat la continuazion de –a atone finâl latine, che si è volût lassâ tal titul. A ogni mût i condutôrs a doprin la lenghe clamade standard, come che si use fâ cuant che si trate di comunicazion istituzionâl. Si à tacât joibe ai 21 di Jugn e si seguitarà fin il prossim an. Lis pontadis a van indenant ogni joibe a lis 13.15, cun repliche a lis 19.50, su Radio Spazio 103 (a Gurize sui 97,5 Fm/91,9 Fm). Il notiziari al dure su par jù 7/8 minûts, un timp just par segnalâ cualchi event e iniziative tra lis tantis che a son te citât, o scjadincis par puartâ insom pratichis che a interessin i citadins o come ancje oraris di viertidure di mostris. Di sigûr une part dal merit pai risultâts de trasmission e je di Marco Tempo e de sô colaboradore, che a metin une grande professionalitât tal organizâ cul “ritmi e intonazion juste” notiziis che a podaressin vê a voltis une “ande masse burocratiche”. Si spere duncje di podê ripeti la esperience e magari slargjâle cun intervistis a personaçs o oms di culture. Chest progjet al è duncje di sigûr une maniere per confirmâ ancjemò une volte il valôr dal furlan come lenghe dal teritori e come strument di comunicazion istituzionâl che i furlans a sperin che al sedi simpri di plui disvilupât. Di fat, mi plâs ricuardâ, tal gurizan, la lenghe e jere cussì doprade e cognossude ancje tra chei “studiâts”, che si è disvilupade, soredut tai secui passâts, une leterature par furlan ancje plui alte di chê che e jere tal udinês e che si è decidût di fondâ propit là la Societât Filogjiche Furlane, tal 1919.


text:
Il coraç e la pôre
di Vito Mancuso,
Pasian di Prât, 2021
CE LIBRI ISAL?
Un libri jessût intal 2021, inte traduzion par furlan di Bepi Agostinis, par cure dal Istitût Ladin Furlan ‘Pre Checo Placerean’. 142 paginis, cun doi preambui, cuatri cjapitui, une bibliografie e une tabele dai nons. Nol à presit di cuviertine.
MA CE ISAL DENTRI, DI PRECÎS?
Une riflession une vore documentade e profonde su doi dai sintiments plui frecuents intes nestris animis di oms e di feminis. Sintiments tant plui atuâi cumò, in chescj timps di pandemie, cuant che ducj o vin un pocje di pôre in plui dal solit e il nestri coraç no savìn ce fâ di lui.
E parie une riflession sul significât profont des peraulis che, plui a son antighis, plui a son penzis di valôr.
MA CUI SONO I AUTÔRS?
Vito Mancuso al è un filosof e teolic di grande innomime, professôr universitari (Milan, Padue) e ancje colaboratôr de Universitât dal Friûl (Master in meditazion e neurosiencis). Al à vût scrit plusôrs libris e al direç la golaine I Grandi Libri dello Spirito.
Bepi Agostinis, grant apassionât de culture furlane, al è stât la anime de iniziative par un teatri stabil furlan, nassût, in gracis soredut di lui, intal 2019. Al à curât trasmissions radio e al à colaborât cun Nico Pepe tant che so assistent in regjie. Al à vût scrit di storie de art e dal teatri in Friûl.
A CUI I PUEDIAL PLASÊ?
A cui che al vûl confrontâ lis sôs pôris e il so coraç cu la vision filosofiche e/o teologjiche di un savint, di un di chei che a àn let tancj di chei libris che, magari, a son rivâts tirâ dongje cualchi gote di savietât in plui di nô.
E ancje a cui che al à gole di viodi ce maniere che la lenghe furlane e pues sedi buine di esprimi ancje cantins di alt nivel speculatîf.
E SE O AI VOIE DI CJOILU?
Si pues provâ li dal Istitût in via Zorutti, 3 c/o Cjase Uarnèl, a S. Laurinç di Sedean, tel. 0432 821613. O ben scrivi a istitutladinfurlan@libero.it o visitâ il sît www.istituladinfurlan.it.


text:
Cu la lezion di introduzion dai 26 di Mai alì dal Teatri Sant Zorç di Udin, al è stât presentât il cors «Scuele furlane di scriture teatrâl». Il cors di nivel base, organizât di MateâriuM, un progjet de associazion Servi di Scena di Sant Denêl, al è fat di 8 apontaments che si davuelzaran ogni martars des vot (20.00) aes undis di sere (23.00) te sale conferencis dal Teatri Sant Zorç di Udin, dai 9 di Jugn ai 28 di Lui dal 2015.
Cheste serie di apontaments si dividarà in dôs parts: une dedicade al insegnament de scriture, a partî di esemplis innomenâts de nestre culture (Marchetta, Teatro Incerto, Gregoricchio e tancj altris) e une part incentrade sul aprofondiment de storie dal teatri furlan, sul studi di elements base de grafie furlane e su incuintris direts cun autôrs che a rapresentin manieris diferentis di contâ la nestre tiere.
Al è proviodût ancje un percors di “tutoring” (ven a stâi di “acompagnament”), li che la scuadre di MateâriuM si metarà a disposizion dai partecipants al cors (e di eventuâi progjets esternis) par stâur daûr ai autôrs impegnâts a scrivi lis lôr oparis. Ogni autôr al varà un contat diret e continuât cuntun tutor che i darà i obietîfs e i conseis che i coventin par butâ jù un test apassionant e struturât.
«La scuele e nas cun chê di tirâ sù gnûfs autôrs di lenghe furlane e compagnâju tal scrivi lis lôr oparis» al dîs Alessandro Di Pauli co fondadôr di MateâriuM. «Si rivolzìn a cui che al à in ments une idee di svilupâ o un test in bande di riviodi, o a chei che a àn dome chê di tacâ un percors te dramaturgjie. E sarà la ocasion juste par imparâ lis tecnichis di base de scriture di un test teatrâl, par savênt di plui sui autôrs furlans e par jessi compagnâts di un “tutor” par madressi il propri sium: un test fat e finît».
Il cors al è realizât cul contribût de ARLeF e la collaborazion di Css, A.T.F., Fita, Uilt, Teatro Club, Libreria W. Meister, e i insegnants a saran: Giulia Tollis, Alessandra Giacomello, Ilaria Borghese, Veronica Cumaro, Anna Gubiani, Alessandro Di Pauli.
Par iscrivisi o par vê informazions, scrivêt a: info@matearium.it ❚
Redazion
A lezion di teatri furlan: si scree une scuele par gnûfs autôrs vierte a ducj, ancje dome ai curiôs............
Cu la lezion di introduzion dai 26 di Mai alì dal Teatri Sant Zorç di Udin, al è stât presentât il cors «Scuele furlane di scriture teatrâl». Il cors di nivel base, organizât di MateâriuM, un progjet de associazion Servi di Scena di Sant Denêl, al è fat di 8 apontaments che si davuelzaran ogni martars des vot (20.00) aes undis di sere (23.00) te sale conferencis dal Teatri Sant Zorç di Udin, dai 9 di Jugn ai 28 di Lui dal 2015.


text:
Tai ultins timps, tai ambients cinematografics no si fevele altri che di “La grande bielece” e dal so sucès. No rivi propit a capî cemût mai, invezit, che nissun al vedi fevelât di “La grande cjacarade”, dal famôs regjist Lignanin.
La storie e je ambientade tai salots de “Udin ben”, dulà che il gjornalist Bepi Gambardutti ogni dì al bêf cuatri spritz e un un par doi cui siei amîs inteletuâi (bielissime incuadrature di place Sant Jacum al tramont, intant che i protagoniscj a fevelin di nuie).
Bepi al lavore pal gjornâl di Dadute, che in plui di vê il non plui stramp dal mont, e je ancje piçule, ma tant piçule che a Lignan, tal mâr, e rive dulà che no tocje cui pîts prime ancjemò di jessi dongje dai pâi di “limit aghe sigure” (bielissime incuadrature di une bielissime cjase di Udin, dulà che no si viôt Dadute, parcè che e je masse basse par rivâ li de cineprese).
Bepi al finìs 65 agns, e sarès ore di lâ in pension ma jessint che lui nol fâs nuie, al continue a lavorâ e al decît ancje di scrivi un libri (bielissime incuadrature dal Cjistiel di Udin. O ce biel Cjistiel a Udin).
Al cognòs ancje une muinie e, par compensâ, une fantate che propit sante no je. Par concuistâle (la fantate, no la muinie), le puarte a cene Agli Amici a Udin, dulà che a cjatin ancje Dario Zampa, cussì Bepi al fâs une biele figure parcè che al pues fâ viodi di cognossi cualchidun di impuartant (bielissime incuadrature de Ledre, parcè che un pocje di aghe si scuen fâle viodi).
Dopo, Bepi al conte ae fantate dal so amôr di zoventût. E ancje li al è dut un fevelâ e fevelâ e fevelâ cence contâ nuie (bielissime incuadrature dulà che si viôt il parc dal Cormôr, parcè che al mancjave un pôc di vert).
Ae fin dal film, Bepi al tache a scrivi il libri, e intant si discuvierç che ducj chescj inteletuâi che no fasevin altri che fevelâ di nuie di matine a sere a jerin naturalmentri triestins.
Cuant che al è jessût tai cines, “La grande cjacarade” al à vût une vore di buinis critichis e Lignanin al à ringraciât lis sôs fonts di ispirazion: Jacum dai zeis, Sdrindule, Frizzi, Comini, Tonazzi e Unabomber.
Il film al à plasût une vore ancje a Oscar (un gno barbe lontan). ❚
✒ di Bete di Spere
AL CINE CUN BETE. La grande cjacaradeBete di Spere
Tai ultins timps, tai ambients cinematografics no si fevele altri che di “La grande bielece” e dal so sucès. No rivi propit a capî cemût mai, invezit, che nissun al vedi fevelât di “La grande cjacarade”, dal famôs regjist Lignanin.


text:
Intes vitis dai sants il moment plui alt al è chel de muart, che al à di coronâ in bielece une vite fûr dal ordenari. Une sorte di fûcs artificiâi.
No stoi a contâ chestis muarts edificantis, plenis di suspîrs, di visions, di premonizions, di lûs par ogni cjanton, cul sant o la sante in senton, seneôs di cjapâ il svual viers l’eternitât. Ancje pari Cesario al à volût edificânus contant di une muart sante capitade vie par Vicenze. Un contadin, cjamât di agns e di merits, sintint a svizinâsi la sô ore, al è jevât in senton e, cun chê pocje pivide che al veve, al à berlât: ”Viva il papa!” e al è spirât. Veramentri jo o crôt che un pari di famee al varès podût cumiatâsi dai siei fîs e nevôts che a contornavin il so jet cun alc di plui saurît.
O pensi che chestis pagjinis a servissin plui par inluminâ une ipotetiche santitât che par onorâ la veretât. E la veretât e je che la muart e fâs pôre a ducj, fûr che ai stupits. Ancje Crist, peât al Pari te eterne consustanzialitât e duncje simpri inluminât de glorie, al à sudât, vaiût e berlât.
Mi visi che une dì Modeste, la mari dal muini, classe 1905, e je lade a copâ un gjal. Mieg’ore dopo e je rivade dute sudade e sgrifignade. “Siôr plevan – mi à dit -, ch’al sinti ce che mi tocje! O soi lade a copâ il gjal come simpri e o ai crodût che mi sbilfàs. Mi faseve cuintri come un danât e nol voleve savênt di murî. Il mont si sta propit voltant cul cûl par aiar!”.
Se duncje lis bestiis a àn pôre di un fat naturâl, tant plui l’om, l’unic nemâl che al à cussience di jessi mortâl. E nol ten il fat di jessi plui o mancul bon o just. Parcè che nissun nol è vonde bon e sant denant dal Bon e dal Sant. “Puedial jessi mont un mortâl denant dal so creadôr? Ve, lui no si fide nancje dai siei fameis e ancje tai siei agnui al cjate pecjis” (Jp 4,17-18).
E je duncje la pôre di Diu e dal misteri e la voe di restâ di ca, ancje se intune val di lagrimis. Si pò alore acetâ la muart, rassegnâsi, frontâle miei che si pò, ma cence pratindi di saltâ di contentece. Ancje se un al è, o al riten, di jessi just. Al rivuart i ebreos a son tant plui concrets e umans di nô.
Il re David, cun dut che al jere un re seont il cûr di Diu, nol voleve murî e al à domandât la maniere di scapolâle. Un rabin i à dit: “Lei la Torah e tu vivarâs, parcè che la Torah, la leç di Diu, e je vite”. E David al leieve saldo la leç, cence fermâsi un lamp, par no murî. Ma la muart e veve di fâ il so cors e e à cjatade la sô strade. Une sere di sabide, che il re al jere plui intent di simpri te sô leture devote, pal barcon spalancât si à sintût un ucel che al cjantave cuntune vôs e une armonie mai sintude. Il re si è fermât un lamp e si è svicinât al barcon par viodi une creature cussì straordenarie. Al è bastât chel lamp di soste par che la muart lu brincàs e lu puartàs là che a son distinâts regnants e sotans.
Ancje par Abram e jere rivade l’ore. L’agnul de muart i va incuintri e j dîs: “Il Signôr mi à mandât a cjoliti”. “Puedial l’amì desiderâ la muart dal amì?” al proteste Abram. L’agnul de muart i rispuint cuntune domande: “Puedial l’inamorât no bramâ di vê simpri cun sè la persone amade?”. “Alore o ven” al rispuint Abram.
Mosè al stave par murî a 120 agns, ma l’anime no voleve bandonâ il cuarp di chel servidôr di Diu. Alore Diu si svicinà a Mosè e lu bussà te bocje. E cu la bocje i supà l’anime. ❚
pre Antoni Beline
IL FERÂL. La muart dal just. Par memoreâ pre Renzo (viôt l’articul in prime pagjine) o publichìn chest articul di pre Toni, che al riflet su le muart............
Intes vitis dai sants il moment plui alt al è chel de muart, che al à di coronâ in bielece une vite fûr dal ordenari. Une sorte di fûcs artificiâi.


text:
Idealitât e pragmatisim si cjatin in cubie tes posizionis di Pieri Fontanini tant che president de Provincie di Udin, in chescj mês dulà che, elet de int ae prime votazion tal 2013, al à di fâ i conts cuntune Regjon che e à decidût e metût in leç la fin des Provinciis.
Une azion che lui al lei prin di dut tant che une operazion par “sfruçonâ il Friûl”. Dividût in tantis Uti, lis gnovis Unions comunâls, “nol varà la fuarce dai numars par oponisi al neocentralisim regjonâl”. Dut câs, se cheste cumò e je la realtât, la sô posizion stant a palaç Belgrât no je par nuie di rassegnazion.
Biel che al spiete, e no dome lui, il pronunciament de Cort Costituzionâl in cont de leç regjonâl che e à mudadis lis Provinciis in ents di secont grât gjavantjur funzions – la vôs de Consulte le à domandade il Tar F-VJ e e varès di rivâ in Primevere -, al à a pene cjapade une posizion fuarte e clare su la composizion des Uti sul teritori udinês.
“Bisugne che i Comuns ator di Udin si metin insieme cu la citât, par rivâ a fâ une realtât sui 250mil abitants”, al dîs. “O vin di rivâ a stâ unîts par difindi i interès dal Friûl”. Par lui, se e nassès chê che e ven clamade ancje la “grande Udin”, si varès “la pussibilitât di vê une realtât significative dal pont di viste dai numars e no si lassarès in regjon il paronamint a chê uniche grande realtât che cumò e esist, ven a stâi Triest”.
Il leghist Fontanini su la Uti udinese, duncje, in plen acuardi cul sindic de citât, Furio Honsell, che politichementri al sta di chê altre bande? “No”, al precise subit Fontanini, par vie che “la mê idee finâl e je diferente. Jo o speri che si rivarà a savoltâ cheste leç des Uti e la grande Udin e sei il prin pas par une mobilitazion popolâr par ricomponi la zone furlane – ven a stâi la Grande provincie dal Friûl -, obleant la Regjon a istituî dôs areis aministrativis: la Provincie dal Friûl, tant a dî l’insieme dai teritoris di Udin, Gurize e Pordenon, e la aree metropolitane di Triest par dute la Vignesie Julie”.
Il rest dal teritori de provincie, al continue Fontanini, al cjatarà unions sui 50-60 mil di lôr, ma l’avignî de fuarce dal Friûl, seont lui, no si zuie di altris bandis, ma te soluzion che si cjatarà a Udin e tal so dulintor.
Fontanini no si nascuint che almancul cumò in regjon no je une fuarce politiche che e rivarès a vê la maiorance cuintri il Pd e il centrisinistre. Si ben che la Lega e sei in cressi, la situazion tal cjamp dal centri-drete e pâr avonde debule, ma lui no si scompon. “In politiche lis robis a cambin ae svelte”, al dîs, tignint di cont di une esperience aromai lungje in chel teren. “Ancje cumò la cuistion e je dinamiche, cun plui o mancul barufis, si capìs, ma al è simpri sucedût”.
In spiete des evoluzions politichis-partitichis, dut câs, cumò la logjiche dal president che al vuide ancje la Union des Provinciis, e je chê di doprâ i imprescj che si àn a disposizion. Par chest il so sburt par che i sindics a doprin la riforme dai ents locâi Serracchiani-Panontin par fâi di cuintripês “ae prepotence regjonâl”.
Se, fedêl ae sô culture federaliste, no i fâs pôre il Venit che al domande ancje lui di jessi regjon a Statût speciâl – par me la specialitât le podaressin vê ducj, intindude come gjestion responsabil dai bêçs des tassis paiadis dal teritori e che duncje alì a an di fermâsi -, al è in vuaite sui resonaments in cont des grandis regjons.
“Si capìs che lis Regjons speciâls a son consideradis pericolosis e che il riscjo al è che si salvin dome chês che a son garantidis di acuardis internazionâi”, al dîs. Cundut a chel, al zonte subit, “se si salvin Bolzan e Trent, al à di salvâsi ancje il Friûl, par vie che lis condizions a son lis stessis: ven a stâi che i furlans, i slovens e i todescs dal Friûl a àn i stes dirits di pupilance dai todesc e dai ladins dal Trentin-Sud Tirôl”.
Par Fontanini, no son sants, “la regjon, pe presince des minorancis, e à di vê un status particolâr. Chest al è un discors che in Europe al è plui che acetât, baste cjalâ ae Spagne cu la Catalogne e il Paîs Basc, ae Grande Bretagne cu la Scozie e il Gales, ae Belgjiche. La nestre situazion, duncje, no je une anomalie taliane, ma une condizion tipiche europeane”.
E reste però tal aiar une domande: il Friûl – VJ, cheste sô specialitât aial pardabon voie di difindile? “No pues vêle ni Triest ni la presidente Debora Serracchiani – al rispuint Fontanini – Prin di dut a àn di vêle i furlans e i slovens che a son lis minorancis plui fuartis e implantadis tal teritori. Il moment nol è sempliç, ma jo o viôt la strade a clâr – al sotlinee il president Fontanini -: nus salve dome une pupilance costituzionâl e europeane”.
Intant, ae fin di Zenâr al à scrit ancje al ministri pes riformis, Maria Elena Boschi, par che Rome e modifichi il Statût de Regjon, dulà che si scancele il tiermin Provincie, dome dopo che e je stade fate la riforme costituzionâl dal Titul V de Cjarte e la modifiche dal Senât. E chest par che la Regjon “no puedi, daspò de modifiche, scancelâ lis Provinciis cuntune sô leç ordenarie ancje prin de fin dai mandâts dulà che i rapresentants politics a son stâts elets in maniere democratiche. Cun di plui – al siere – tal rest de Italie la leç Delrio no à scanceladis lis Provinciis, ma mudadis in ents di secont grât”. ❚
Antonella Lanfrit
La riforme dai ents locâi par sfruçonâ il Friûl. Interviste al president Fontanini............
Idealitât e pragmatisim si cjatin in cubie tes posizionis di Pieri Fontanini tant che president de Provincie di Udin, in chescj mês dulà che, elet de int ae prime votazion tal 2013, al à di fâ i conts cuntune Regjon che e à decidût e metût in leç la fin des Provinciis.


text:
Trê mês dopo lis elezions, la SPÖ e la ÖVP si son metudis dacuardi di lâ indenant cu la viere grande coalizion. Ce sorprese! Come in Gjermanie, dulà che o vin viodût un svilup cuasi paralêl, i eletôrs no capissin parcè che al sedi coventât tant par rivâ a chest risultât che al è, matematichementri, l’unic pussibil. Ancje i prins puescj a jerin plui che clârs: al volant il paron de çampe Werner Faymann e, tant che secont pilote, il conservadôr Michael Spindelegger. Dentri de scuadre de SPÖ nol cambie plui o mancul nuie; al contrari, Spindelegger, malcontent di no jessi deventât cancelîr, al à decidût di cambiâ il so personâl.
Gnove ministre de Zoventût e de Famee e je la ricercjadore e fondadore dal istitût di ricercje di marcjât “Karmasin Motivforschung”, Sophie Karmasin. Il Ministeri de Economie di Reinhold Mitterlehner al piert chestis agjendis: al puest di chel, al cjape la Sience e la Ricercje.
Il tirolês Andrä Rupprechter al è il sucessôr dal ministri de Agricolture Nikolaus Berlakovich. Il Ministri de Justizie è diventât l’avocat di afârs Wolfgang Brandstetter. Fûr de scuadre di guvier a saran Beatrix Karl (Justizie) e Fekter (Financis). Lis Financis a passin a Spindelegger: il Ministeri dai Afârs cul forest, adun cu lis agjendis de integrazion dai migrants, lu oten di fat il so braç diestri, il student Sebastian Kurz.
Il segretariât pe integrazion impastanât dome doi agns fa al è za storie. La integrazion dai imigrâts e je stade une des prioritâts dai conservadôrs e cussì al pâr di strani che no vuelin lâ indenant cun cheste agjende. Alev Korun dai Verts al critiche la decision di sierâ cheste istituzion: al stime che il teme al sedi masse impuartant e che al rivuardi il nestri futûr; duncje, meti la integrazion tal ministeri dai Afârs cul forest al è stimât tant che un erôr grâf, che si paiarà plui indenant.
***
Il plui zovin sorestant de diplomazie in Europe
No dome pal schi, ma ancje in politiche, la republiche alpine nus presente un gnûf record. Il student di dome 27 agns Sebastian Kurz al è il gnûf ministri dai Afârs cul forest. Al è il plui zovin sorestant de diplomazie in Europe e, daûr ”Digischool.fr”, une plateforme internet francese dai students, al à otignût ancje il titul di ”Student dal an 2013”. Kurz al à vinçût il titul te classifiche dai “10 students che à son rivât a un sucès straordenari tal 2013.”
Se chê sielte e significhi un vantaç pe Austrie o se si riveli cussì la assurditât politiche dal paîs, si discut atualmentri tai cafês de capitâl. Il student, che nol è rivât adore a completâ i siei studis, al pues ringraciâ pe sô cariere il vice cancelîr Spindelegger.
Dal 2003 al è membri dal JVP a Viene, la organizazion dai zovins dal partît conservadôr. Za tal 2009 al è stât elet cul 99% dai vôts dai delegâts tant che president federâl dal JVP. Tal stes an al devente ancje vice president dal partît ÖVP a Viene. Pôc dopo, te campagne eletorâl di Viene, al bute fûr la campagne “metropolitane vierte 24 oris su 24”, cuntune largje cuviertidure mediatiche.
Spindelegger, che tai ultins agns al sta cirint di mudâ il so caratar, descrit tai gjornâi tant che noiôs e grîs, al vûl mostrâ – cul supuart de cariere dal zovin student – di jessi inovatîf e moderni. Cussì si spieghe la sô decision di vê clamât il zovin Kurz tant che braç diestri al ministeri dai Internis, come Segretari pe integrazion, e di puartâlu cumò indenant a cjâf dal ministeri.
In struc, o notìn che no je la formazion e la cualificazion professionâl che e decît cui che al è la persone plui juste e buine di condusi un ministeri; dispès, come in chest câs, o stin cjalant un teatri politic dulà che ducj a vuelin complasê il public. ❚
Janez Erat
AUSTRIE. I gnûfs ministris Sorprese te ÖVP: Kurz gnûf ministri dai Afârs cul forest austriac. Al è il plui zovin sorestant de diplomazie in Europe............
Trê mês dopo lis elezions, la SPÖ e la ÖVP si son metudis dacuardi di lâ indenant cu la viere grande coalizion. Ce sorprese! Come in Gjermanie, dulà che o vin viodût un svilup cuasi paralêl, i eletôrs no capissin parcè che al sedi coventât tant par rivâ a chest risultât che al è, matematichementri, l’unic pussibil. Ancje i prins puescj a jerin plui che clârs: al volant il paron de çampe Werner Faymann e, tant che secont pilote, il conservadôr Michael Spindelegger. Dentri de scuadre de SPÖ nol cambie plui o mancul nuie; al contrari, Spindelegger, malcontent di no jessi deventât cancelîr, al à decidût di cambiâ il so personâl.


text:
Tape dal Zîr di Italie fin al Santuari.
Dibatiment viert su la sô sostignibilitât ambientâl
Sport e spetacul. Dispès a stan ben insiemi. Altris voltis no.
La propueste di fâ rivâ fin ae vile dal Santuari de Mont sante dal Lussari une tape di un futûr Zîr ciclistic di Italie e à viert un dibatiment su la sô sostignibilitât ambientâl.
Par cualchidun, dut al è pussibil, imprometint di fâ atenzion ai particolârs organizatîfs; par altris, a son promessis di marinâr. Pôcs, cun di plui, si domandin se al sedi un cualchi aspiet religjôs di rispietâ.
Il Friûl al à cognossût za dôs rivadis di mont a efiet spetacolâr: il Çoncolan e i Plans dal Montâs a Nevee. Intal prin câs, si è tratât di un sucès che al à inviât ancje un interès turistic che al dure pai apassionâts des dôs ruedis. Il secont, al veve fin dal prin moment intiziât reazions negativis pai lavôrs di adatament che a coventavin pe sigurece e pe cualitât des ripresis televisivis, e intal timp nol à produsût nissun element positîf di riclam.
Intal câs de Mont sante dal Lussari, si varès di doprâ la piste forestâl che e rimonte de Val Saisare e al è palês che l’adatament ae gjestion no dome de corse, ma ancje dal spetacul, al pues vierzi spazis di trasformazion impuartants.
Al è ancje un aspiet faunistic di segnalâ. La corse si fasarà inte Vierte, la stagjon plui delicade pe riproduzion de faune, e, cuntun ricuart personâl divertent, mi ven iniment che la uniche leç regjonâl (1991) che e puarte il gno non, e je chê che e improibìs la cjace in Primevere al gjal cedron. Al jere un (sic!) gjal ad an che al vignive cjapât in Valcjanâl in memorie de tradizion venatorie asburgjiche. Viodarìn!
La cuistion dal rapuart tra la alte mont e il spetacul di masse no tocje dome che il sport, ma ancje la musiche, no ciert chê classiche che ancje tancj ripârs de nestre regjon a organizin, ma vêrs concierts “rock” di stelis di prime grandece che a puartin a cuote alte ancje desenis di miârs di fans. Cun polemichis cence fin.
Par concludi la cuistion de Mont sante dal Lussari, si à di visâsi che no je la postazion discognossude di un eremite, ma un lûc une vore frecuentât par motîfs religjôs, di bande di slovens, carinzians e furlans: e fâs part dai fuartins de fede catoliche, intune cui Santuaris di Montesanto, Madone di mont, e Marie Luggau, puescj a presidi di ogni penetrazion de “riforme” dopo dal Concili di Trent.
Ma la Mont sante dal Lussari e je ancje une struture sportive impuartante pal schi alpin, in particolâr cu la piste di Prampero, cualchi volte doprade par manifestazions sportivis di nivel (Cope dal mont), ma soredut otime pai alenaments di atletis di alt nivel.
Ae fin dai conts, forsit no vâl la pene di riscjâ erôrs facii di progjetazion di un avigniment tant che la tape dal Zîr di Italie par une perle za ben cognossude e frecuentade. La Madone de Mont sante dal Lussari e ame lis mountain bikes e no il businâ di machinis, motocicletis e elicotars.❚
Giorgio Cavallo


text:
Par rindi omaç a la emigrazion furlane o dedichìn la galarie fotografiche di chest mês al archivi storic di Ente Friuli nel Mondo, che nus à furnît lis imagjins e che o ringraziìn.
O vin cussì rivât a fâ un viaç dal mont, anzit tra lis comunitâts dai furlans pal mont, cirint di tocjâ ogni continent cuntun scat, tra i centenârs e centenârs che a son stâts catalogâts.
Si viodin cussì la imagjin dal Nord Americhe cu lis minis di cjarbon in Alberta in Canadà (1908); il Sud Americhe cu la consegne de ue a la cooperative Caroyense di Colonia Caroya in Argjentine (agns 30); in Europe di gnûf tes minis a Charleroi in Belgjiche (1946); in Afriche jù fint te industrie «Saicoor rayon pulp factory» a Umkomaas in Sudafriche (1956); continuant in Asie fint in Mançurie in Cine (1904) par sierâ cu la costruzion di un palaç a Brisbane in Australie (1956).
O lassìn a ogni letôr di completâ chest album, tirant fûr di chel scansel lis sôs fotos di famee cun chei di cjase partîts pal forest.
Par info: www.friulinelmondo.com e 0039-0432-504970
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Un grum di int, in Friûl, e spiete cun grande ansie la ultime domenie di Març, la zornade che par tradizion e tache la stagjon de pescje (almancul par chê che e à non “zone B”, parcè che te “zone A” e je simpri permetude). E un grum di feminis – di conseguence – si preparin a viodi l’om tornâ a cjase cun cualchi trute, pronte par jessi metude tal plat (biele frescje e, se l’om al è une persone serie e un brâf pescjadôr, ancje za curade e netade).
Une tradizion biele e buine, tant pal pescjadôr che al pues coltivâ la sô passion e gjoldisi une mieze zornade tal aiar viert, che pe salût di dute la famee, parcè che la trute e je un aliment une vore san, plen di vitaminis dai grups A e D, e soredut (tant che il salmon) pardabon plen dai benefics Omega 3, che a judin lis celulis a mantignîsi zovinis.
Cemût che a san ben i nestris pescjadôrs, in Friûl si cjatin cualitâts difarentis di trute, daûr dai lûcs e des abitudinis, massime lis “fario” e chês “marmoradis” (chestis te zone Pedemontane), ma ancje che “iridee”, che no je origjinarie di chestis bandis ma che e je stade puartade ca de Americhe, e naturalmentri chê “salmonade”, particolarmentri sauride.
Si fasin di simpri grancj discorsons su lis diferencis jenfri lis trutis salvadiis e chês di arlevament: par cualchidun, chês cjapadis tai flums e tai lâcs a son plui sauridis e plui magris, parcè che a son usadis a un ambient plui naturâl e cun aghis plui fredis (e dal sigûr, cence vanzums di medisinâi o di antibiotics che ogni tant i arlevadôrs a àn di doprâ par fâ vivi tancj pes dentri te stesse vascje).
Di chê altre bande, cualchidun al pense che il pes di arlevament al sedi plui garantît, par vie che nol è stât in contat cun formis di incuinament, e che cul control de alimentazion e de corint de aghe si rivi a vê une cualitât des cjars plui costante.
A ognidun il so parê, naturalmentri, ma e vâl la pene impensâsi che la miôr garanzie e je simpri la fiducie che si pues vê pe serietât dal arlevadôr o pe esperience dal pescjadôr, che al à di savê sielzi dulà lâ a pescjâ. E ancje che, pluitost che un pes pôc fresc, al è simpri miôr comprâlu congjelât…
Tes fameis dai pescjadôrs plui discjadenâts, dut câs, il probleme al pues jessi cemût preparâ la trute, parcè che la buine vecje ricete dal pescjadôr (la gridele, cul pes metût parsore e pinelât di vueli, saurît cun cualchi jerbuce) e je simpri un classic, ma magari ogni tant e stufe. E alore, cirìn cualchi altre idee…
TAL SCARTÒS_ Si trate di un altri classic, che si fâs sierant ogni singul pes – cun te panze jerbucis, ai, sâl e pevar – intun voluç di cjarte di for o di stagnole cuntun got di vueli. Po dopo, si lu met tal for cjalt (par une trute grande, disìn 20 minuts e 200 grâts; di mancul, se il pes al è plui piçul).
AL NARANT_ Cusinâ la trute (miôr se e je chê salmonade), curade, lavade e suiade, tal for cjalt, cuntun tocut di spongje, sâl, pevar e savôrs, a 180° par une miezore, stant atents che il pes no si tachi (doprait la cjarte di for). Cence tocjâlu, e riscjâ di rompilu, doprait il so stes tocj di reonzi parsore. Cuant che a mancjin cinc minûts, zontait il struc di un narant. Cuant che il pes al è cuet, gjavaitlu e meteitlu suntun plat. Tal tocj che al reste, chel cul narant, zontait une tace di sbrume, e tornait a meti a scjaldâ par un pâr di minûts, prime di filtrâ e di spandilu parsore il pes. O podês doprâ strissulis di scusse di narant par guarnî.
IN BIELEVISTE_ Si met une trute grande a bulî cun cualchi sedon di asêt, sâl, une fuee di orâr, 4-5 balutis di pevar e carotis, cevolis e selin a tocs (par une trute di un pâr di chilos, contait 8 minûts). Lassait disfredâ il pes te sô aghe, e dopo tiraitlu fûr, suiaitlu ben (cuntun grum di delicatece, par no rompilu), tirant vie la piel ma lassant, se si rive, il cjâf e la code intîrs, e meteitlu intun plat di servizi. Decorâ la trute poiant parsore cidulutis di verduris coloradis (pomidoro, carotis, selin, e v.i.), rondelis di ûf dûr o di limon, fueis di jerbis aromatichis frescjis (tant che dragoncel o sutive). Cuvierzi dut cuntun biel mescul di gjelatine, preparade cu la cole di pes e brût vegjetâl o cu la stesse aghe doprade par cusinâ la trute.
IN SALATE_ La cjar vanzade de trute (che e sedi rustide o bulide, al è compagn) si pues riciclâ, preparantle come in salade, sfiletade e cuinçade cun vueli, ai, limon, sâl, pevar e savôrs. Cussì, di bessole, o ancje metintle dongje a cualchi verdure, come un lidricut fresc, un pâr di pomidoros di chei piçui, cualchi ulive o, par vê un cimi plui di sostance, cui piçûi. Si pues ancje zontâle a une biele salate di cartufulis, magari di cuinçâ cun maionese e savôrs.
TERINE_ La trute, tant che dut il pes, e va benon par preparâ une terine, un plat frêt de consistence dal budin, parecjade magari alternant elements difarents par savôr e colôrs. Il principi al è cjapâ i filets de trute za cuets, passâju tal mixer e zontâ sbrume (disìn che par 400 gr di pes, a van 200 ml di lat), regolâ il sâl e cualchi odôr, se si vûl, e po dopo zontâ cole di pes, tant di dâ ae creme la pussibilitât di indurîsi restant intun stamput in frigorifar par 6-8 oris. A cheste specie di creme di pes si puedin alternâ verduris cuetis o frescjis, o un altre creme fate cun cualchi verdure (puar o spinaze, par esempli), par zuiâ ancje cui colôrs cuant che si ribalte il stamp e si taie la terine.
FUMADE_ A Sant Denêl, di passe un cuart di secul e je state metude sù une vere e proprie industrie, che e va a tornâ a cjapâ sù une tradizion une vore inlidrisade te regjon, massime in Cjargne, vâl a dî chê de trute lavorade cul fum, tecniche che e coventave par fâ durâ il pes ancje cuant che no jerin i frigorifars. Lis specialitâts che si cjatin cumò in cumierç a son “La Regjine di Sant Denêl” (chê fumade a frêt) e “Fîl di fum” (fumade a cjalt), ma ancje une vore di altris piçui golosets, tant che i ûfs di trute. Di sigûr, e vâl la pene di provâ. ■
Margherita Timeus
CUSINE. La trute, pescjâ e gustâ salût............
Un grum di int, in Friûl, e spiete cun grande ansie la ultime domenie di Març, la zornade che par tradizion e tache la stagjon de pescje (almancul par chê che e à non “zone B”, parcè che te “zone A” e je simpri permetude). E un grum di feminis – di conseguence – si preparin a viodi l’om tornâ a cjase cun cualchi trute, pronte par jessi metude tal plat (biele frescje e, se l’om al è une persone serie e un brâf pescjadôr, ancje za curade e netade).


text:
A àn vinçût Debora Serracchiani e Pieri Fontanini, ducj i doi par un pêl: e a Furio Honsell i son coventâts doi viaçs par bati al balotaç Adriano Ioan. Ma Avrîl dal 2013 si è rivelât pardabon “il plui crudêl dai mês” (come che al diseve T.S.Eliot) pal distac che al à pandût di citadins viers de politiche inte nestre Regjon. Si visarìn di chestis elezions come des mancul frecuentadis di simpri: un furlan su soi difat al à sielzût di restâ a cjase. Un dât che al fevele di bessôl dal marum dai eletôrs e de lôr disilusion rispiet al avignì, ma che al è util completâ cuntun ulteriôr 3 par cent di schedis blancjis e nulis, 17 mîl in dut. Un numar che al devente dopli tal câs des provinciâls, dulà che lis personis che a àn refudade la schede a son stadis cuasi 4 mil.
Parcè partî di chest par analizâ la situazion? Parcè che a vevin di jessi lis elezions dulà che si esaltave la “Autonomie responsabil” (non di une liste di Renzo Tondo) e invezit – pleâts de crisi o sfiduciâts dai esemplis romans e dai scandui nostrans – i furlans (ma ancjemò di plui i triestins, che a àn votât dome pal 45 par cent) a àn abdicât rispiet al dirit di decidi, che e je la sostance stesse de autonomie. Duncje nol è masse ce lamentâsi se ae fin inte zonte regjonâl metude dongje di Debora Serracchiani, prime femine diretamentri elete ae vuide de Regjon e buine di vinci cuintri dut e cuintri ducj, prin di dut cuintri dai pastroçs romans dal so partît, no je olme di Friûl. Lis dôs assessoris di Udin Maria Grazia Santoro e Maria Sandra Telesca a son tecnichis de Urbanistiche e de Sanitât ma no son dongje de cuistion furlane, come ancje i pordenonês Sergio Bolzonello e Paolo Panontin. E la robe piês e je che la deleghe pes lenghis minorizadis in zonte no je stade dade a nissun: e se cheste e je la atenzion pal furlan e ancje par chês altris lenghis dal Friûl, o sin pardabon a puest.
***
In consei regjonâl dut câs, jenfri dai 19 conseîrs dal Pd che a son maiorance te maiorance, al sarà cjâfgrup chel Cristiano Shaurli che al à aderît al progjet Friûl Diferent, une interessante esperience par fâ “lobbying” inte aree di çampe in spiete di rivâ a meti dongje chel partît autonomist che ancjemò nol è. Il Maf che al à sostignût Renzo Tondo e Fontanini nol à puartade a cjase nissune rapresentance ni a Triest ni a Udin, e i autonomiscj che a vevin pontât su “Un’altra Regione” di Franco Bandelli no son rivâts nancje lôr a jentrâ in consei.
Unic rai di lûs pai furlans che a vuelin un voli simpri viert su la cuestion identitarie al è il risultât dal Front Furlan in Provincie, cun Federico Simeoni che al à rivât a cjapâ une cjadree a Palaç Belgrât incassant il 5,74 par cent dai vôts, cun plui di 12 mil 500 citadins che a àn sielzût la sô opzion. E je vere che in chês elezions no jerin i grilins che cun Saverio Galluccio si son presentâts dome in Region, e si son fermâts al 19 par cent cul candidât e al 14 cu la liste. Ma la afermazion dal Front Furlan e je di cjalâ cuntun voli sul avignî. Il consens pal Moviment par cumò al è une vore inlidrisât in ciertis areis dal Friûl di Mieç: la sô cjarte di sucès e je propit cheste, parcè che slargjant il so eletorât in Cjargne, te Basse e magari tes citâts e soredut dantsi un program un tic plui complet e complès di chel di cumò, il Front al podarès pardabon cressi tai agns che a vignaran.
Intant la bandiere dal Friûl e reste tes mans di Fontanini che in Provincie al à vint al prin turni cuintri il zovin Andrea Simone Lerussi cul 50,03 per cent, evitant di lâ al balotaç par 56 vôt. Il president de Provincie al cirarà cumò une sinergjie cun Pordenon, par creâ une sorte di cuintripodê di centri-drete alternatîf al guvier regjonâl de Serracchiani. Ancje parcè che la governatore e à za dit che lis Provinciis lis fasarà sparî.
Dôs peraulis ancje su Udin dulà che Honsell al à scugnût spietâ 15 dîs in plui ma ae fin al continuarà ancje lui il so mandât par altris cinc agns. Ma cheste volte o spietìn che la sô aministrazion e sedi une vore plui atente aes cuistions de identitât.
Walter Tomada
La “autonomie” e je restade dome une peraule eletorâl: cumò a coventin i fats!............
A àn vinçût Debora Serracchiani e Pieri Fontanini, ducj i doi par un pêl: e a Furio Honsell i son coventâts doi viaçs par bati al balotaç Adriano Ioan. Ma Avrîl dal 2013 si è rivelât pardabon “il plui crudêl dai mês” (come che al diseve T.S.Eliot) pal distac che al à pandût di citadins viers de politiche inte nestre Regjon. Si visarìn di chestis elezions come des mancul frecuentadis di simpri: un furlan su soi difat al à sielzût di restâ a cjase. Un dât che al fevele di bessôl dal marum dai eletôrs e de lôr disilusion rispiet al avignì, ma che al è util completâ cuntun ulteriôr 3 par cent di schedis blancjis e nulis, 17 mîl in dut. Un numar che al devente dopli tal câs des provinciâls, dulà che lis personis che a àn refudade la schede a son stadis cuasi 4 mil.